Summary in English at the end

Så var det Nøgne Ø, da. Det kompromissløse bryggeriet, kaller de seg. En pionér blant de norske mikrobryggeriene, selv om de bare har vært i aktivitet i ti år.

Det hele er veldokumentert, og historien sin forteller de selv på sine nettsider. Ikke bare har man klart å få til bred distribusjon, godt salg og terningkast seks i Norge, det er også et internasjonalt fenomen, med samarbeid med de fremste håndverksbryggeriene i verden og med bred distribusjon både i Europa og i USA.

Selv om jeg har hatt god kontakt med de kompromissløse i alle år, har jeg faktisk ikke besøkt Nøgne Ø før i forrige uke. Et heldig sammentreff gjorde at jeg befant meg på Sørlandet samme dag som den årlige juleølfesten på bryggeriet, så da benyttet jeg selfølgelig anledningen.

Det var utrolig hvor mange sitteplasser man hadde klart å rigge til mellom bryggekar og gjæringstanker i den gamle kraftstasjonen. Tore og Kjetil kunne fortelle om et nytt år med gode resultater,og om det møysommelige arbeidet med å jobbe med nyanser og små endringer for å gjøre de 20 øltypene stadig bedre. og årets tre typer juleøl ble servert med nøtter, pepperkaker og juletallerken til.

Det var selvfølgelig ikke noe feil på juleølene i år heller, og i baren var det Sunturnbrew på fat etterpå, min favoritt blant alle de typene de brygger.

Hva er så hemmeligheten bak suksessen? Hardt arbeid, selvfølgelig. Men de har også lyktes i å sette sammen en internasjonal gjeng med entusiaster som ikke går for det tradisjonelle og trygge, men som hele tiden sprenger grenser.

Det var spesielt interessant å få en prat med Brock Bennet , en kanadier som har ansvaret for Nøgne Øs sakeproduksjon. Som eneste bryggeri i Europa har man satt i gang produksjon av denne risbaserte drikken, et produkt det knapt fantes noe marked for i Norge det hele tatt før de satte i gang. Og kompromissløsheten vises ikke minst ved at de så langt har fokusert på upasteurisert sake – en nisje i en nisje.

Den vakre gamle kraftstasjonen er allerede for liten, men det er etter det jeg forstår ikke tatt noen beslutning om hvor man skal ha tilhold i fremtiden. Det ser i alle fall ikke ut som om beliggenheten i Grimstad er til hinder for suksess.

Nøgne Ø nyter som andre bryggerier godt av den ølbølgen som nå har nådd Norge et par år etter våre naboland. De har også hatt en viss suksess med en kresent utvalgt liste av importerte øl som de har distribuert i Norge. Det er stadig flere konkurrenter på importmarkedet, og man ønsker i tiden fremover å ha mer fokus på egne øl, da det ligger store utfordringer i å få forsynt det norske markedet med nok. Men ikke fortvil – de vil fortsette samarbeidet med de som virkelig er enere på verdensbasis, f eks Cantillion.

Det finnes muligheter for omvisning og smaking på Nøgne Ø, men det stilles nok visse krav til størrelsen på gruppen. Er du virkelig interessert, finnes det en vennegruppe, som blant annet har en Facebookprofil. Følger du med der, holder du deg informert, for eksempel om et arrangement til sommeren som skal markere tiårsjubileet.

I tillegg til informasjon på Nøgne Øs nettsider, på engelsk på grunn av norsk regelverk, vil jeg også anbefale Kjempetorskens bloggpost om Nøgne Ø.

After all these years, I finally got my act together and visited Nøgne Ø, the giant among the Norwegian craft breweries. Under Head Brewer Kjetil Jikiun they are finally enjoying domestic success, after being a household name for craft beer drinkers around the globe for a long time. I joined their annual Christmas beer tasting, and had a jolly good time. The key to the success is, of course, hard work, but also the unique international staff they have recruited, including the only sake brewer on this side of the Urals.

There is comprehensive information in English on their web site.

58.411498 8.637423